Коми Республикаса Юралысь Вячеслав Гайзер чолӧмаліс журналистъясӧс коми печатьлӧн 95 вося тшупӧда пасӧн

“Ылысса 1918 воын петіс “Зырянская жизнь” - кадысь-кадӧ медводдза йӧзӧдантор. Тайӧ лои тӧдчана лоӧмторйӧн Коми мулӧн общественно-политическӧй олӧмын. Сэки жӧ лӧсьӧдӧма коми журналистикалысь подувсӧ – ас вӧляысь сёрнитӧм да ас видзӧдласӧ кутчысьӧм, ай му вӧсна кывкутӧм да сійӧс радейтӧм. Журналистикалӧн тайӧ подувъясыс коланаӧсь и талун. А сылӧн медтӧдчана могыс – торъя мортлысь интересъяс дорйӧм”, - пасйис Вячеслав Гайзер изданиелӧн тшупӧда паслы сиӧм кыпыд чукӧртчылӧм вылын.

Республикаса Юралысьлӧн видзӧдлас серти, “Коми муӧс” веськыда позьӧ нимтыны коми интеллигенциялысь кадръяс дасьтанінӧн, сылӧн сьӧлӧмӧн. “Ас кадӧ газеткӧд ӧтвылысь уджалісны коми литератураысь ыджыд йӧз – Виктор Савин, Михаил Лебедев, Василий Лыткин, Вениамин Чисталёв да уна мукӧд. Гижысьяс да поэтъяс пуктісны тӧдчана пай коми печать сӧвмӧдӧмӧ. Ас боксянь газет отсаліс сувтны кок йыв том гижысьяслы да журналистъяслы. Позьӧ веськыда шуны, мый журналистъяс вермисны видзны коми войтырлысь культура да традицияяс, сӧвмӧдны коми кыв”, - уськӧдіс тӧд вылӧ Вячеслав Гайзер да сиис журналистъяслы “кутчысьны ас видзӧдласӧ, сёрнитны веськыда да пыр кольны интеллигенциялӧн идеологическӧй шӧринӧн”.

“Кыдзи и век, кыпӧдӧй асланыд лист бокъясын медся тӧдчана, республикаса олысьяслы медколана сёрнияс. Кӧсъя аттьӧавны тіянӧс бур критикаысь, мытшӧдъяс да тырмытӧмторъяс стӧча индӧмысь”, - пасйис Коми Республикаса Юралысь.

Вячеслав Гайзер козьналіс медся бур журналистъяслы Коми Республикаса наградаяс да памятнӧй пасъяс.

\*\*\* 95 вося тшупӧда пас кежлӧ лӧсьӧдӧм мероприятиеяс вылӧ воисны финн-йӧгра муясысь да Россияса дінмуясысь гӧсьтъяс.